นายกรัฐมนตรี ยืนยันไม่ก้าวล่วงกรณีฟ้องร้องระหว่าง กอ.รมน.ภาค 4 และฝ่ายค้าน ให้ทุกอย่างเป็นไปตามกระบวนการยุติธรรม
นายกรัฐมนตรี ยืนยัน ไม่ก้าวล่วงกรณีฟ้องร้องระหว่าง กอ.รมน.ภาค 4 และฝ่ายค้าน ให้ทุกอย่างเป็นไปตามกระบวนการยุติธรรม พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่ 7 พรรคฝ่ายค้าน ฟ้องกลับกองอำนวยการรักษาความมั่นคงภายในภาค 4 ส่วนหน้า ภายหลังที่ฝ่ายค้านถูกแจ้งความดำเนินคดี ข้อหายุยงปลุกปั่น จากเวทีเสวนาแก้ไขรัฐธรรมนูญที่จังหวัดปัตตานี ว่าเป็นเรื่องของกระบวนการยุติธรรม ที่ต้องว่ากันไปตามหลักฐาน ซึ่งทุกคนมีสิทธิ์ที่จะฟ้องร้องกันได้ โดยข้าราชการก็ทำตามหน้าที่และตนเองจะไม่เข้าไปก้าวล่วงใครทั้งสิ้น และไม่อยากให้ไปขยายความขัดแย้งนี้ออกไป รวมถึงกรณีผู้พิพากษาศาลจังหวัดยะลา ก่อเหตุยิงตัวเองหลังพิจารณาคดี ก็เป็นเรื่องของศาลและกระบวนการยุติธรรม ซึ่งเลขาธิการศาลได้ชี้แจงไปแล้วว่าไม่มีใครสามารถเข้าไปแทรกแซงการพิจารณาคดีของศาลได้ ส่วนที่มีการแสดงความเห็นกันในโซเชียลมีเดียจำนวนมาก ก็ถือเป็นการวิพากษ์วิจารณ์กันไปมา แต่ทั้งนี้ทุกอย่างต้องยึดถือตามกระบวนการยุติธรรมนายกรัฐมนตรีและรัฐมนตรีว่าการกระทรวงกลาโหม ยังกล่าวถึงกรณีที่เครือข่ายต่อต้านการค้ามนุษย์ 13 องค์กร ยื่นหนังสือขอให้ตรวจสอบการใช้ดุลยพินิจขององค์กรอัยการ และกรมสอบสวนคดีพิเศษ หรือดีเอสไอ ในการกลับความเห็นสั่งไม่ฟ้องและถอนหมายจับผู้ต้องหารายสำคัญในคดีอาบอบนวดวิคตอเรียซีเครท ว่า ได้รับข้อมูลแล้วและได้สั่งการให้ฝ่ายกฎหมาย รวมถึงกระทรวงยุติธรรม ดำเนินการเรื่องนี้ให้เกิดความชัดเจน พร้อมส่งเรื่องไปยังหน่วยงานต่างๆ ที่เกี่ยวข้องได้พิจารณาด้วย